### Ved valghandlingens begyndelse

Kl. 9.00 ringes der med klokken og ”åbningstalen” afholdes

Kære alle

I dag afholder vi valg til Europa-Parlamentet.

Kommunalbestyrelsen har udpeget et antal tilforordnede vælgere, som skal sikre, at valghandlingen finder sted, som det er bestemt i valgloven.

Jeg er udpeget til formand for valgstyrerne og de tilforordnede, og skal i den anled­ning byde velkommen til de vælgere, der er mødt op fra morgenstunden for at af­give stemme.

Inden afstemningen påbegyndes, vil jeg bede et par vælgere om at kaste et blik i valgurnerne for at sikre, at disse er tomme, inden vi begynder at lægge stemme­sedler ned i dem.

Når det er konstateret, vil urnerne blive aflåst, og det vil de være, indtil valget er afsluttet.

Afstemningen begynder overalt på fastlandet kl. 9.00 og fortsætter til kl. 20, eller så længe der endnu derefter møder vælgere op for at stemme.

Afstemningen sluttes først, når ingen vælger tilkendegiver at ville stemme, selv om de opfordres til det.

Jeg erklærer valget for åbent, og lad os håbe på en stor valgdeltagelse. God valgdag til alle.

### Ved valghandlingens afslutning

### kl. 20.00 eller umiddelbart der efter ringes der med klokken

Afstemningen fortsætter til kl. 20.00, eller så længe der endnu derefter møder vælgere op for at stemme. Afstemningen sluttes, når ingen vælger tilkendegiver at ville stemme, selvom de opfordres til det.

Valgstyrerformanden lukker valget ved, højt og tydeligt, at spørge ud i rummet, **"er der flere vælgere der ønsker at afgive deres stemme".**

Hvis der kommer flere ind af døren, skal disse vælgere have mulighed for at afgive stemme, uanset tidspunktet.

Der spørges tre gange i og umiddelbart udenfor afstemningslokalet.

Når dette er sket, og såfremt der ikke er det, erklærer valgstyrerformanden valget for lukket ved at sige højt **"Jeg erklærer hermed valget for lukket".**

Dørene lukkes (***må ikke låses***) og grovoptællingen på afstemningsstedet sættes i gang.

**Husk at stemmeoptællingen er offentlig tilgængelig.**

Men en evt. besøgende skal holdes på fornuftig afstand af stemmesedlerne og må ikke være til hindring for at stemmeoptælling kan foregå uforstyrret.